KIRJALLINEN KYSYMYS E-2300/97 komissiolle esittäjä(t): Patricia McKenna (V) (3. heinäkuuta 1997)

Aihe: Irlanti ja hiilidioksidipäästöt

Neuvoston ympäristöministereiden kokouksessa maaliskuussa 1997 sovittiin, että Irlanti voi kasvattaa hiilidioksidipäästöjään 15 %:lla vuoteen 2010 mennessä. Kun muissa EU:n jäsenvaltioissa pyritään vähentämään päästöjä, Irlanti saa jatkaa teollisuuden kehittämisohjelmaansa erikoisjärjestelyjen avulla.

Kuitenkin Irlannin tärkeimmän taloudellisen tutkimuslaitoksen ESRIn tuoreessa raportissa on ennustettu, että nykyistä politiikkaa noudattamalla Irlanti päästää ilmakehään 55 miljoonaa tonnia hiilidioksidia vuoteen 2010 mennessä. Lukema on 82,5 % suurempi kuin vuonna 1990.

Voiko komissio kertoa kuinka se valvoo Irlannin noudattavan neuvoston maaliskuista päätöstä hiilidioksidipäästöistä? Mitä toimenpiteitä se aikoo toteuttaa varmistaakseen, että kokouksessa sovituista kansallisista kiintiöistä pidetään kiinni?

Komission jäsenen Ritt Bjerregaardin komission puolesta antama vastaus (9. syyskuuta 1997)

Ympäristöministereiden neuvosto teki 24. kesäkuuta 1993 päätöksen 93/389/ETY ((EYVL L 167, 9.7.1993. )) sellaisten yhteisön CO2-päästöjen ja muiden kasvihuonekaasupäästöjen valvontajärjestelmästä, jotka eivät kuulu Montrealin pöytäkirjan alaan. Tämä liittyi yleiseen strategiaan rajoittaa CO2-päästöjä ja parantaa energiankäytön tehokkuutta.

Valvontajärjestelmällä on tarkoitus valvoa edistystä pyrittäessä vakauttamaan CO2-päästöt vuoden 1990 tasolle vuoteen 2000 mennessä koko yhteisön alueella sekä täyttämään yhteisölle ilmastonmuutosta koskevan puitesopimuksen perusteella aiheutuvat yhteissitoumukset. Yhteisö ja kaikki jäsenvaltiot kuuluvat tähän sopimukseen, joka tuli voimaan 21. maaliskuuta 1994.

Neuvosto kehotti ilmastonmuutokseen liittyvästä yhteisön strategiasta 22. ja 23. kesäkuuta 1995 tekemissään päätelmissä komissiota laatimaan ehdotuksen 24. kesäkuuta 1993 tehdyn neuvoston päätöksen muuttamiseksi siten, että päästöjä voidaan arvioida vuoden 2000 jälkeen. Tässä yhteydessä, kun otetaan huomioon, että päätös on tärkein keino arvioitaessa ilmastonmuutokseen liittyvien politiikkojen ja toimenpiteiden täytäntöönpanon edistymistä yhteisön tasolla, komissio ehdottaa päätöksen tekstiin tarvittavia muutoksia. Niiden avulla prosessi voitaisiin saattaa ajan tasalle ja erityisesti voitaisiin valvoa vuoden 2000 jälkeen kasvihuonekaasupäästöjen rajoittamista ja vähentämistä. Tällä hetkellä päätöksen 93/389/ETY tarkistuksesta kuullaan parlamenttia ((KOM(96) 369. )).

Neuvosto hyväksyi 3. maaliskuuta 1997 yhteisön neuvotteluaseman Kiotossa, Japanissa (joulukuussa 1997) päätettävästä pöytäkirjasta käytäviä neuvotteluja varten. Neuvosto päätti myös, että kullekin jäsenvaltiolle määritettävän, vuotta 2010 koskevan päästöindeksin avulla määritetään kunkin jäsenvaltion osuus pyrittäessä niihin vähennyksiin, joihin koko yhteisön on pöytäkirjaneuvottelujen tuloksen perusteella vuonna 2010 päästävä. Irlannin indeksi vuonna 2010 on +15 % verrattuna vuoteen 1990. Kioton pöytäkirjan lopputuloksesta huolimatta tulevaisuudessa on toteutettava yhteisiä ja koordinoituja politiikkoja ja toimenpiteitä sekä kansallisia toimenpiteitä. Komissio toimittaa piakkoin laaja-alaisen tiedonannon ilmastonmuutoksesta, ja siihen sisältyvät myös nämä tekijät.